AEC Q型

AEC Q型係英國AEC出嘅一款側置引擎巴士底盤，1932年亮相。

設計
Q型係由嗰時AEC嘅總工程師George John Rackham設計，概念係源自1927年喺美國推出嘅Twin Coach Model 40巴士。Twin Coach Model 40有兩副引擎擺喺驅動軸前面，左右邊各一個，並各自行驅動軸一邊嘅車轆，全車用一體化設計。至於AEC Q型係一副完整底盤，得一副引擎擺喺巴士右邊，行嗮驅動軸兩邊車轆。由於引擎擺位關係，架車嘅避震設計要作出相應遷就，連引擎都要特製，曲軸嘅轉動方向同坊間嘅引擎相反；不過同樣亦因為噉，巴士嘅車門係可以擺喺頭軸前面，呢樣係同期好多前置引擎巴士做唔到嘅。

Q型初時係配汽油引擎，其後亦可以揀柴油引擎。波箱方面，第一架單層版係用滑動嚙合波箱，其後嘅都係用先選式波箱。

單層版
第一架單層版喺1932年交咗畀London General，其後佢嘅繼承者倫敦運輸局決定大量引入單層版AEC Q型，總共買多232架，遍佈市區、郊區同埋市際綫。

有幾十架賣咗畀倫敦以外嘅巴士公司，有巴士版亦有客車版。亦有少量賣咗去南非同埋紐西蘭。

單層版AEC Q型總共出咗319架。

雙層版
單層版面世之後，AEC亦喺1932年出咗雙層版。除咗四架示範車之外，AEC出咗四架雙層版Q型畀倫敦運輸局，又向幾間英國市營巴士公司供應一至兩架雙層版Q型，另外有三架去咗澳洲。

不過AEC始終接唔到更多訂單。雙層版AEC Q型總共出咗23架。

三軸版
喺1936年，AEC出過一副三軸版Q型底盤。佢喺嵌好中門設計嘅Park Royal雙層車身之後，1938年開始行倫敦運輸局嘅郊區線，但只係行咗一年，就因為二戰爆發而被收起。

二戰過後，架車轉過幾次手，最後做埋運傢俬車，到1953年因為冧偈而退役。

無軌電車版
1933年，AEC推出Q型雙層巴士嘅無軌電車版，原本擺引擎波箱嘅位置改為放咗個行車摩打。

Q型雙層無軌電車淨係出咗五架，兩架留喺英國，三架去咗澳洲悉尼。

停產
由於Q型嘅破格設計吸引唔到巴士公司去買，所以AEC去到1937年已經唔再推銷Q型巴士，而繼續主力出傳統嘅Regal同埋Regent系列前置引擎巴士。

今時今日得到保留嘅Q型巴士都係單層版，而雙層嘅都已經拆嗮。

參考
Thackray, Brian (2012). ''The AEC Story: From the Regent to the Monarch'. Amberley Publishing Ltd. 

巴士型號